**Správa**

**o stave majetku a ekonomických výsledkoch HK, p. s. Prievidza za rok 2024 a návrh dividend za rok 2024**

Naše pozemkové spoločenstvo v zmysle platných predpisov je právnickou osobou, zaradenou do veľkostnej skupiny „Malá účtovná jednotka“ a v tomto smere je vedená účtovná evidencia a výkazníctvo. Účtovná evidencia a výkazníctvo je vedené dodávateľsky firmou EKONtax a mzdy vo vlastnej réžii.

Základné údaje o stave majetku a o dosiahnutom hospodárskom výsledku za rok 2024 v zmysle zákona o účtovníctve boli zaslané spolu s pozvánkou na toto zhromaždenie. K uvedeným údajom z tabuľky dopĺňame nasledovné:

**Oblasť majetku:**

Neobežný majetok v hodnote 2 463 368 € predstavuje hodnotu lesa, lesných ciest a zariadení v lese. Obežný majetok v čiastke 120 893 € predstavuje hodnotu finančných prostriedkov na účtoch v bankách. Ide o prostriedky na záväzky, a to krytie dividend za roky za roky 2021 až 2024, krytie zákonnej rezervy na pestebnú činnosť v lese bolo v  zostatkovej hodnote 15 714,88 €, v roku 2024 sa vyčerpalo 10 275,80 €. Na rok 2025 zostáva dočerpať 5 439,08 €, Nerozdelený zisk minulých rokov predstavuje 6 985,61 €.

**Oblasť hospodárenia**:

Porovnaním výsledkov dosiahnutých k schválenému rozpočtu na rok 2024 konštatujeme, že:

* výnosy boli splnené na 103,01 % čo predstavuje vyšší príjem o 2 715,33 €. Lepšie plnenie bolo dosiahnuté lepším zhodnotením vkladov v bankách a inou hospodárskou činnosťou
* náklady boli oproti plánu menšie o 959,82 € čo je oproti plánu podkročenie nákladov o 1,45 %, jednotlivé nákladové položky sú uvedené v tabuľke „Výsledok hospodárenia k 31. 12. 2024“, ktorá bola zaslaná spolu s pozvánkou na zhromaždenie.

Podkročenie nákladov bolo hlavne pri:

* pri prácach a službách o 2 880,01€ a to hlavne na nájomnom za kancelárie, poštovnom, kde sa snažíme zásielky doručovať elektronicky a úspora bola aj pri elektronických službách – internet, Profievidencia
* náklady za vzniknuté škody boli menšie o 2 519,95 € vzhľadom k tomu, že predmetná škoda sa prenáša do nasledujúceho roka 2025

Prekročenie nákladov bolo hlavne pri:

* Daň z nehnuteľností – pozemkov bola mestom vyrúbená o 1 558.65 € viac oproti avizovanému predpokladu
* Vyššie mzdové náklady o 1 610 €, väčším odvodom zamestnávateľa do zdravotnej a sociálnej poisťovne oproti plánu z dôvodu zmeny pracovných a dôchodkových pomerov členov výboru a DR.
* nutné povedať, že úroveň odmeňovania výboru a dozornej rady nebola navýšená od roku 2020.

Celkový výsledok hospodárenia pred zdanením bol splnený na 116,05 % čo je prekročenie o 3 657, 15 €.

Finančné prostriedky boli vedené na účtoch v Prima banke pobočka Prievidza a v Privat banke pobočka Prievidza. Majetok k 31.12.2024 bol riadne inventarizovaný a neboli zistené rozdiely.

**Pohľadávky**

K 31. 12. 2024 boli pohľadávky za neuhradené faktúry z nájmov v celkovej výške 5 214,75 € . V súčasnosti sú už takmer všetky pohľadávky uhradené, zostáva len 1 966€.

**Záväzky**:

- zákonná dlhodobá rezerva na pestebnú činnosť bola 31.12.2023 vo výške 15 714,88 €. Z tejto čiastky sa postupne odčerpávalo a na rok 2025 zostáva vyčerpať 5 439,08 €, čím bude zákonná rezerva vyčerpaná.

- zostatok nevyplatených dividend za roky 2021 – 2023 v čiastke 17 445,67 €

- ostatné záväzky - za december mzdy, odvody poistení, odvody daní, došlé faktúry v lehote splatnosti a ročné zúčtovanie DPPO a DPH sú vo výške 1 504,23 €

Výsledky hospodárenia, účtovná závierka je zverejnená a dostupná na internete v centrálnom registri účtovných závierok.

**Návrh výplaty dividend za rok 2024**

Novelou zákona č. 97/2013 Z. z. o pozemkových spoločenstvách nás SPF informoval o povinnosti odvádzať dividendy za nezistených vlastníkov a za vlastnícke podiely SPF priamo SPF na účet v štátnej pokladnici. To znamená, že od roku 2018 sme povinní do 30 dní od konania Zhromaždenia podať SPF Ročné hlásenie o vyplácaní dividend za príslušný rok.

Na výplatu podielov za rok 2024 navrhujeme výplatu dividend z týchto prostriedkov:

* nevyplatené - prepadnuté dividendy z roku 2020 a predchádzajúcich rokov 7 580,37 €
* nerozdelený zisk z minulých rokov vo výške 5 500,00 €
* použiteľný zisk roku 2024 v sume 21 108,71 €

**Čo spolu predstavuje čiastku 34 189,08 €, čo je pri spravovanej ploche 8 521 435 m2 dividenda na 1 m2 0,0040 €.**

V Prievidzi, 11. 3. 2025

Vypracoval: Ing. Jozef Beck, predseda HK, p. s. Prievidza