**Zápis**

**z rokovania zhromaždenia Horského komposesorátu, pozemkového spoločenstva Prievidza za rok 2024, konaného dňa 18. mája 2025 od 9.00 h v aule Žilinskej univerzity, so sídlom na ul. Bakalárskej č. 2 v Prievidzi.**

Zvolanie riadneho rokovania zhromaždenia Horského komposesorátu, pozemkového spoločenstva Prievidza (ďalej len „zhromaždenie“ a „Pozemkové spoločenstvo“) bolo odsúhlasené výborom Pozemkového spoločenstva dňa 14.1.2025(uznesenie výboru č. 40/2025) a zvolané pozvánkou dátumovanou dňa 16.4.2025. Pozvánka s ekonomickými výsledkami za rok 2024, s finančným plánom na r. 2025 a ďalšími informáciami pre členov Pozemkového spoločenstva bola zaslaná prostredníctvom Slovenskej pošty, elektronicky alebo odovzdaná osobne 912 známym vlastníkom podielov spoločnej nehnuteľnosti (ďalej len VPSN) najneskôr dňa 17.4.2025 a podľa ustanovenia Zákona č. 97/2013 Z. z. v znení neskorších predpisov bola súčasne vyvesená v mieste obvyklom, t.j. vo vestibule budovy sídla Pozemkového spoločenstva na ul. P. O. Hviezdoslava č. 3 v Prievidzi a zverejnená na webovej stránke [www.horskykomposesorat.com](http://www.horskykomposesorat.com).

Pozvánka tvorí **prílohu č. 1** tohto zápisu. S pozvánkou bolo VPSN doručené Splnomocnenie k možnému zastupovaniu VPSN na zhromaždení (druhá strana Pozvánky opatrenej čiarovým kódom). **Prílohou č. 2** zápisu sú „Ekonomické výsledky za r. 2024“ a **príloha č. 3** – „Návrh finančného a hospodárskeho plánu na r. 2025“.

Prichádzajúci VPSN boli pri príchode na zhromaždenie prezentovaní snímaním čiarového kódu evidenčného čísla člena z pozvánky. Príslušný podiel člena Pozemkového spoločenstva na spoločnom vlastníctve bol s rešpektovaním výmery plôch na 12-tich Listoch vlastníctva automaticky (v m2) započítaný do výmery zúčastnených aj zastupovaných VPSN, potrebnej pre posúdenie uznášaniaschopnosti zhromaždenia. Súčasne bola vykonávaná aj písomná prezentácia prítomných. Písomnú prezentáciu riadili členovia navrhovanej mandátovej komisie. Písomná prezentácia bola vykonaná na 48 stranách – **príloha č. 4**. Výsledok elektronického sčítania hlasov obsahuje 5 strán a je **prílohou č. 5** tejto zápisnice.

**K bodu 1:**

Rokovanie zhromaždenia otvoril predseda Pozemkového spoločenstva Ing. Jozef Beck a privítal všetkých prítomných VPSN. Úvodom vyzval všetkých zúčastnených k ucteniu si minútou ticha zosnulých podielnikov Pozemkového spoločenstva. Ospravedlnil sa zhromaždeniu za to, že dokumenty predložené zhromaždeniu neboli na internete zverejnené 15 dní pred konaním zhromaždenia.

Vyzval predsedu Dozornej rady Ing. Jozefa Bašku k oznámeniu zistenia predbežnej účasti členov HK na zhromaždení – ku začiatku rokovania bola zistená účasť 64,7%, čo predstavuje nadpolovičnú väčšinu.

Následne predseda Pozemkového spoločenstva vedením rokovania zhromaždenia poveril p. Viliama Ugróczyho (ďalej len predsedajúci).

**K bodu 2:**

V zmysle Stanov Pozemkového spoločenstva a Rokovacieho poriadku schváleného v r. 2023 začal rokovanie Predsedajúci. Privítal všetkých zúčastnených a predstavil im členov výboru HK, dozornej rady a právneho zástupcu HK. Hneď v úvode upozornil na dodržiavanie dĺžky diskusných príspevkov a faktických poznámok. Následne pristúpil v zmysle pozvánky ku druhému bodu programu.

Predsedajúci zhromaždeniu predniesol návrhy výboru na:

* zapisovateľa z rokovania zhromaždenia – Ing. Magdaléna Lukáňová
* overovateľov zápisnice – Mgr. Miroslav Hanus, Ing. Ján Kaniansky
* zloženie mandátovej komisie: Ing. Jozef Baška – predseda komisie, Róbert Nedeljak a Zdenko Cigléni – členovia komisie
* zloženie návrhovej komisie: Ing. Oto Prostinák – predseda komisie, Kamil Mello a Ing. Jozef Spevár ml. – členovia komisie

Vyzval prítomných k vysloveniu pripomienok a podaniu doplňujúcich návrhov. Nakoľko proti predloženým návrhom neboli vznesené žiadne pripomienky, predsedajúci vyzval prítomných verejne hlasovať za predložené návrhy. Vo verejnom hlasovaní boli postupne všetky návrhy prijaté:

* zapisovateľ z rokovania – Ing. Magdaléna Lukáňová
* overovatelia zápisnice – Mgr. Miroslav Hanus, Ján Kaniansky st.
* mandátová komisia: Ing. Jozef Baška – predseda komisie, Róbert Nedeljak a Zdenko Cigléni – členovia komisie
* návrhová komisia: Ing. Oto Prostinák – predseda komisie, Kamil Mello a Ing. Jozef Spevár ml. – členovia komisie

**K bodu 3:**

Predsedajúci predniesol zhromaždeniu nasledovný návrh programu:

1. Otvorenie zhromaždenia HK

2. Voľby : komisie mandátovej a návrhovej, zapisovateľa a overovateľov zápisnice

3. Návrh programu zhromaždenia

4. Správa o činnosti výboru HK za rok 2024

5. Správa o hospodárení v lese za rok 2024 a zámere pre rok 2025

6. Správa o stave majetku a ekonomických výsledkoch HK, p. s. Prievidza za rok 2024 a návrh výplaty dividend za rok 2024

7. Návrh finančného a hospodárskeho plánu na rok 2025

8. Správa dozornej rady HK, p. s Prievidza za rok 2024

9. Zmena nájomnej zmluvy s fi. E.G.E., s. r. o.

10. Diskusia

11. Správa mandátovej komisie

12. Správa návrhovej komisie a schválenie uznesenia zo zhromaždenia HK za rok 2024

13. Ukončenie zhromaždenia HK

Predsedajúci zhromaždenia vyzval prítomných k vysloveniu pripomienok k prednesenému návrhu programu.

Keďže k návrhu programu z pléna neboli vznesené žiadne pripomienky, dal o návrhu predsedajúci zhromaždenia hlasovať. Zúčastnení jednohlasne podporili predložený návrh programu zhromaždenia.

**K bodu 4:**

Po uvedení predsedajúcim predseda výboru HK Ing. Jozef Beck predniesol právu o činnosti výboru HK za r. 2024.

Správa je **prílohou č. 6** tohto zápisu.

Predsedajúci poďakoval Ing. Beckovi za prednesenie správy a uviedol bod 5. – správu o hospodárení v lese.

**K bodu 5:**

Ing. Jozef Spevár vo svojej správe oboznámil VPSN o prácach v lese v r. 2024 – kalamitnej, výchovnej a úmyselnej ťažbe, prečistkách, zalesňovaní, ochrane mladých porastov, budovaní oplôtkov, oprave ciest a priepustov. Činnosť v lese je vykonávaná v súlade s „Programom starostlivosti o les“ na roky 2019 – 2028 pre Lesné celky Prievidza a Ráztočno. Zhromaždenie tiež informoval o čerpaní rezervného fondu určeného na obnovu lesa.

**Správa je prílohou č. 7** tohto zápisu.

Predsedajúci poďakoval Ing. Spevárovi za prednesenie správy a vyzval predsedu Pozemkového spoločenstva Ing. Jozefa Becka ku predneseniu nasledovných správ podľa bodov 6 a 7 schváleného programu zhromaždenia.

**K bodu 6:**

Správa o hospodárení HK, účtovnej uzávierke a plnení finančného a hospodárskeho plánu na r. 2024 a návrh výplaty dividend za r. 2024.

Predsedajúci zhromaždenia vyzval predsedu HK Ing. Jozefa Becka k predneseniu správy o hospodárení HK, účtovnej závierke a plnení finančného a hospodárskeho plánu na r. 2024 a návrh výplaty dividend za r. 2024. Celkový výsledok hospodárenia - zisk

**Správa je prílohou č. 8** tohto zápisu.

**K bodu 7:**

Návrh finančného a hospodárskeho plánu na rok 2025 bol podielnikom zaslaný spolu s pozvánkou – príloha č. 3 podľa zápisu z rokovania. Predseda HK Ing. Jozef Beck slovne okomentoval predložený návrh.

Predsedajúci poďakoval Ing. Beckovi za prednesenie správ a uviedol bod 8.

**K bodu 8:**

Správu Dozornej rady HK za r. 2024 predniesol predseda dozornej rady Jozef Baška

**Správa je prílohou č. 9** tohto zápisu.

**Bod 9:**

Zmena nájomnej zmluvy s fi. E.G.E., s. r. o. – návrh predniesol predseda HK Ing. Beck

**Prednesený návrh je prílohou č. 10** tohto zápisu.

**Bod 10:**

Diskusia:

Na úvod diskusie predsedajúci zhromaždenia zdôraznil, že dĺžka diskusného príspevku môže byť maximálne 3 minúty a faktická poznámka k diskusnému príspevku 1 minúta. K jednej problematike môže diskutujúci vystúpiť len raz. Pred vystúpením je povinnosťou diskutujúceho predstaviť sa.

V diskusii vystúpili:

Ing. Jozef Beck – škoda spôsobená pádom stromu na chatu p. Tatiany Bolya

**Diskusný príspevok je prílohou č. 11** tohto zápisu.

Po prednesení príspevku ku problematike podal vysvetlenie aj zmluvný právnik Mgr. Július Meszároš, ktorý zhromaždeniu navrhol uhradiť vzniknutú škodu v uvádzanej výške, nakoľko pre súdny spor, ktorého výsledok by bol neistý, by bolo nutné dať vypracovať náš znalecký posudok, znalecký posudok si dá vypracovať aj sporná strana, súd môže dať vypracovať vlastný znalecký posudok, plus súdne trovy. Pri neúspešnom súdnom konaní by všetky tieto náklady hradila naša organizácia.

Predsedajúci zhromaždenia p. Ugróczy dal o návrhu hlasovať.

Výsledok hlasovania:

Za prijatie návrhu hlasovalo – 98,41 % , proti – 0 %, zdržalo sa hlasovania – 1,59 % zúčastnených.

**Výsledok hlasovania je prílohou č. 12** tohto zápisu.

Zhromaždenie súhlasí s uhradením škody vo výške 4.392,06 €.

Po hlasovaní p. Bošiak Michal položil otázku – kto vyčíslil vzniknutú škodu. Na otázku odpovedal Mgr. Meszároš, ktorý sa jednaní s majiteľkou poškodenej nehnuteľnosti zúčastňoval a Ing. Jozef Beck. Vykonaná obhliadka poškodeného objektu a vyhotovená fotodokumentácia poškodenia. Pred začatím prác p. Bolya predložila plán prác a možných dodávateľov. Výber dodávateľov bol schvaľovaný komisiou členov výboru HK. Po predložení faktúr za vykonané práce boli znovu jednotlivé položky podrobne posudzované.

p. František Kulich:

Vo svojom diskusnom príspevku namieta viaceré skutočnosti niektoré časovo irelevantné.

**Diskusný príspevok je prílohou č. 13 zápisnice.**

Na niektoré pripomienky vysvetlením reagoval Ing. Beck – rezerva na pestovanie lesa je správne zaúčtovaná, účtovníctvo nám vedie účtovnícka firma, ktorá je za správnosť účtovania zodpovedná. Za nezverejnenie dokumentov predložených zhromaždeniu sa Ing. Beck ospravedlnil hneď v úvode zhromaždenia, do budúcnosti bude našou snahou plniť túto povinnosť. Nájomná zmluva s firmou Spevár, s.r.o. je k nahliadnutiu v sídle HK.

Faktická poznámka p. Borko: – máme lesnú stráž? Zaznamenáva pohyb motorových vozidiel, ktoré tam nemajú čo robiť.

Odpovedá Ing. Jozef Spevár – máme troch členov lesnej stráže, všetky komunikácie sú označené nápisom „súkromný pozemok“, ustrážiť všetky cesty je ťažké. Niektoré prípady boli riešené aj so štátnou políciou. Sú u aj cyklotrasy, nie je možné všetky cesty uzavrieť závorami. Našimi cestami musia prechádzať aj členovia iných urbárov, včelári, chatári aj poľovníci. čerpanie zákonnej rezervy na obnovu lesa bolo prednesené v správe o hospodárení v lese.

Faktická poznámka p. Drozd: – ponúka pomoc pri práci s internetom (uvádzaním informácií na web a pod.)

Odpovedá p. Viliam Ugróczy – v súčasnosti máme túto oblasť vyriešenú, v prípade návrhov na zlepšenie sa na nás môžete obrátiť.

Faktická poznámka p.Marek Bošiak –

1. Chce podrobnejšie vysvetlenie ku zmluve s E.G.E.

2. Na internete máme uverejnené aj neaktuálne ponuky na predaj podielov

Ku otázke č. 1 odpovedá Ing. Beck – s firmou E.G.E aj s mestom Prievidza budeme rokovať. Mgr. Meszároš podal vysvetlenie aj k možnosti zvýšenia nájomného pre fyzické osoby – výška nájomného je stanovená v zmluvách. Každá naša zmluva obsahuje inflačnú doložku. Iné zvýšenie nájomného je možné jedine dvojstrannou dohodou, čo sa reálne dá ťažko uskutočniť – súhlas nájomníka so zvýšením nájomného.

Ku otázke č. 2 odpovedá p. Ugróczy – zmeny v podieloch môžeme aktualizovať jedine na základe údajov z Katastra nehnuteľností, t. zn. – až po zápise vlastníctva, raz za pol roka. Stav na internete preveríme.

Za Mesto Prievidza v diskusii vystúpil Mgr. Alojz Vlčko:

Každý pozná stav v Lesoparku. Mali sme záujem vziať do prenájmu amfiteáter, nebolo však možné otvoriť zmluvu. Uzatvorenú zmluvu schválilo zhromaždenie a výbor Horského komposesorátu nemal možnosť zmluvu otvoriť a vstupovať do jednaní. Schválením možnosti konania výborom bude možné vstúpiť do jednania.

Faktická poznámka p.Martin Ugróczy – otázka na poistku, ktorú máme uzatvorenú na pokrývanie prípadných škôd na majetku „chatárov“

Odpovedá Ing. Beck – oslovili sme viacero poisťovní, máme uzatvorenú poistku v poisťovni Kooperatíva a pokrýva všetky predpokladané škody. Platíme 115,- eur ročne.

Vzhľadom k tomu, že do diskusie sa už nikto neprihlásil predsedajúci zhromaždenia diskusiu ukončil a vyzval predsedu mandátovej komisie k predneseniu správy mandátovej komisie,

**Bod 11:**

Správa mandátovej komisie:

Správu predniesol predseda mandátovej komisie Ing. Jozef Baška. Výsledky zistení komisie – majetok HK je zapísaný na 12-tich LV. Na zhromaždenie bolo pozvaných 912 známych vlastníkov s celkovým podielom 7 338 486,763 m2, zúčastnení podielnici vlastnia spolu

4 815854,7 m2, čo predstavuje podiel 65,625 %.

Zhromaždenie je uznášaniaschopné.

**Zápis mandátovej komisie je prílohou č. 14** tohto zápisu.

**Bod 12:**

Správa návrhovej komisie a schválenie uznesenia zo zhromaždenia HK, p. s. za rok 2024. Predsedajúci vyzval predsedu návrhovej komisie ku prednesu návrhu uznesenia zo zhromaždenia HK.

Návrh uznesenia z rokovania zhromaždenia Pozemkového spoločenstva predniesol predseda návrhovej komisie p. Ing. Oto Prostinák. Nakoľko neboli dodatočne vznesené ďalšie požiadavky na doplnenie uznesenia, dal predsedajúci hlasovať za prijatie navrhnutého znenia. Uznesenie zo zhromaždenia bolo prijaté 98,775 % hlasov, hlasovania sa zdržalo 0,0 % zúčastnených a proti prijatiu hlasovalo 1,246 % vlastníkov spoločnej nehnuteľnosti – **príloha**

**č. 15.**

Uznesenie tvorí **prílohu č. 16** tohto zápisu.

**Bod 13:**

Ukončenie zhromaždenia HK

Rokovanie Zhromaždenia Horského komposesorátu pozemkové spoločenstvo Prievidza ukončil predseda Pozemkového spoločenstva Ing. Jozef Beck, ktorý poďakoval členom výboru a dozornej rady za odvedenú prácu. Poďakoval všetkým prítomným za účasť a poprial všetko dobré do ďalšieho obdobia. Ubezpečil, že všetkými nezodpovedanými otázkami vyplývajúcimi z diskusie sa bude výbor pozemkového spoločenstva zaoberať. Následne rokovanie ukončil.

Zapísal: Schválil:

Ing. Magdaléna Lukáňová Ing. Jozef Beck,

predseda výboru HK, p. s. Prievidza

Overovatelia zápisu zo Zhromaždenia Horského komposesorátu pozemkového spoločenstva Prievidza:

Mgr. Miroslav Hanus ...................................................

Ján Kaniansky ...................................................